Nr. ........../.....................2020

**REFERAT DE APROBARE**

**a**

**Ghidului de finanțare a Programului național de înlocuire a echipamentelor electrice și electronice uzate cu unele mai performante din punct de vedere energetic**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru aprobarea *Ghidului de finanțare* *a Programului național de înlocuire a echipamentelor electrice și electronice uzate cu unele mai performante din punct de vedere energetic.*

Baza legală a proiectului de ordin supus aprobării o constituie prevederile art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat, *”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.”

Ghidul de finanțare constituie un suport informativ, având rolul de a furniza informații esențiale privind derularea Programului național de înlocuire a echipamentelor electrice și electronice uzate cu unele mai performante din punct de vedere energetic.

**Obiectul** programului îl reprezintă finanțarea nerambursabilă din Fondul pentru mediu, acordată sub forma unui voucher, pentru înlocuirea echipamentelor electrice şi electronice de uz casnic, uzate, cu unele noi, mai performante din punct de vedere energetic, scopul acestuia fiind îmbunătățirea calității mediului prin înlocuirea echipamentelor electrice şi electronice de uz casnic, uzate, cu unele mai performante din punct de vedere energetic și reducerea emisiilor de gaze cu efect de seră prin diminuarea consumului de energie.

**Finanțarea** programului se realizează din veniturile rezultate din vânzarea certificatelor de emisii de gaze cu efect de seră încasate la Fondul pentru mediu, în limita creditelor de angajament şi bugetare prevăzute cu această destinație prin bugetul anual al Fondului pentru mediu, aprobat conform legii.

Sumele alocate unei sesiuni de finanțare, rămase neutilizate, se pot reporta pentru sesiunea următoare, dacă aceasta din urmă are loc în cadrul aceluiași an bugetar.

Finanțarea se acordă sub formă de vouchere, pentru achiziționarea de echipamente electrice şi electronice de uz casnic, după cum urmează:

a) 300 lei pentru mașini de spălat rufe cu eficiență energetică cel puțin A++;

b) 400 lei pentru mașini de spălat vase cu eficiență energetică cel puțin A++;

c) 400 lei pentru aparate de aer condiționat, inclusiv aparate de aer condiționat portabile, cu eficiență energetică la răcire cel puțin A++;

d) 400 lei pentru categoria frigidere/combine frigorifice/lăzi frigorifice/congelatoare cu eficiență energetică cel puțin A++;

e) 400 lei pentru televizoare cu eficiență energetică cel puțin A;

f) 400 lei pentru uscătoare de rufe cu eficiență energetică cel puțin A++;

g) 200 lei pentru aspiratoare cu eficiență energetică cel puțin A.

Suma finanțată de Autoritate se scade de către comerciantul validat din valoarea totală a facturii echipamentelor achiziționate prin program, iar diferența este suportată de către persoana fizică, din surse financiare proprii. Finanțarea nu poate depăși 50% din valoarea echipamentelor comercializate prin program.

Sunt considerate **cheltuieli eligibile** următoarele:

– achiziția de mașini de spălat rufe/vase, uscătoare de rufe, frigidere/combine frigorifice/lăzi frigorifice/congelatoare, televizoare, aparate de aer condiționat, inclusiv aparate de aer condiționat portabile și aspiratoare din clasele energetice prevăzute la art. 5 alin. (1);

– TVA aferentă echipamentelor achiziționate prin program.

Demontarea/Montarea echipamentelor achiziționate prin program intră în sarcina beneficiarilor şi nu este considerată cheltuială eligibilă.

Pentru motivele invocate, vă rugăm să aprobați ***Ordinul pentru aprobarea Ghidului de finanțare a Programului național de înlocuire a echipamentelor electrice și electronice uzate cu unele mai performante din punct de vedere energetic.***

**PREȘEDINTE,**

**Dan-Cătălin VATAMANU**

Director Direcția Juridică, Șef Serviciu Analiză și Avizare DJ,

Emilia Pavel Andreea Coman